# data[].attributes.attachment_link.readable_text
เรียบเรียงโดย ผศ.ดร.ทชชยา วนนะบวรเดชน์

ทองขาว รอดพ่วงพันธุ์ (2537, น. 22-24) อธิบายองค์ประกอบของการพูดและความสามารถทางการพูดไว้ ดังนี้

1. ผู้ส่งสารหรือผู้พูด (Sender or Speaker) ผู้พูดเป็นองค์ประกอบที่สำคัญเป็นอันดับแรก เพราะเป็นจุดเริ่มต้นที่จะก่อให้เกิดเหตุการณ์ หรือเรื่องราวต่างๆ ให้เกิดขึ้นต่อไป ผู้พูดที่ดีจะต้องมีทั้งศาสตร์และศิลป์เพื่อถ่ายทอดความรู้สึกนึกคิดไปสู่ผู้ฟังให้ได้อย่างสมบูรณ์ครบถ้วน ความสามารถของผู้พูดจะมีมากน้อยเพียงใดขึ้นอยู่กับสิ่งต่อไปนี้

1.1 ความสามารถในการใช้ภาษา เสียง และกิริยาท่าทาง

1.2 ผู้พูดมีเจตคติต่อเรื่องที่จะพูดและต่อผู้ฟังแค่ไหน

1.3 ผู้พูดมีระดับความรู้ในเรื่องที่พูดมากน้อยแค่ไหน

1.4 ระดับฐานะทางสังคม พื้นฐานทางจริยธรรม และวัฒนธรรมของผู้พูด

2. สาร (Message) เนื้อหาสาระที่ผู้พูดต้องการส่งไปยังผู้ฟัง เนื้อหาของสารที่ดีควรมีความยากง่ายเหมาะสมกับระดับของผู้ฟัง เพราะหากเนื้อหายากหรือซับซ้อนเกินไปผู้ฟังอาจไม่เข้าใจ แต่ถ้าหากเนื้อหาซ้ำๆ กับที่เคยได้ยินได้ฟังมาแล้ว ก็จะทำให้เกิดความน่าเบื่อหน่าย นอกจากนี้เนื้อหาที่จะนำมาพูดควรจะเป็นเนื้อหาที่เป็นประโยชน์สอดคล้องกับความสนใจของผู้ฟังและเป็นเรื่องที่ตัวผู้พูดมีความถนัดและมีความรอบรู้อย่างดี มีข้อมูลและข้อเท็จจริงสามารถนำมาอ้างอิงหรือมาเสริมให้เกิดความน่าเชื่อถือยิ่งขึ้น

3. ช่องทางการสื่อสารหรือสื่อ (Channel or Media) สิ่งที่นำสารไปสู่ผู้ฟัง ได้แก่ เวลา สถานที่ อากาศ เครื่องรับรู้ต่างๆ ตลอดจนสื่ออิเล็กทรอนิกส์ และรวมถึงสิ่งที่ช่วยถ่ายทอดความรู้ ความคิดของ ผู้พูดไปยังผู้ฟัง เช่น น้ำเสียง สีหน้า กิริยาท่าทาง เป็นต้น

4. ผู้รับสารหรือผู้ฟัง (Receiver or Listener) อาจจะเป็นบุคคลคนเดียวหรือหลายคนก็ได้ ขึ้นอยู่กับโอกาสต่างๆ ผู้ฟังจะรับสารได้ดีหรือไม่ นอกจากจะขึ้นอยู่กับความสามารถของผู้พูดแล้ว ยังขึ้นอยู่กับความสามารถของผู้ฟังด้วย ผู้ฟังที่ดีต้องเป็นผู้ที่มีความสามารถในการจับใจความ และต้องสามารถวิเคราะห์ได้ว่าเรื่องที่ได้ยินได้ฟังนั้นมีความน่าเชื่อถือมากน้อยเพียงใด

5. ปฏิกิริยาตอบกลับจากผู้ฟัง (Feedback) ผู้ฟังจะมีปฏิกิริยาตอบกลับสองทาง คือทาง วัจนภาษา และอวัจนภาษา ผลของการพูดจะตรงตามความตั้งใจของผู้พูดหรือไม่ ให้สังเกตจาก การตอบสนองของผู้ฟัง ซึ่งนำไปสู่การประเมินผลของการพูดในครั้งนั้นด้วย

จากกระบวนการสื่อสารดังกล่าว กล่าวได้ว่า การพูด เป็นกระบวนการสื่อสารที่อาศัยองค์ประกอบสำคัญ 5 ประการ ได้แก่ ผู้ส่งสารหรือพูด สาร ช่องทางการสื่อสารหรือสื่อ ผู้รับสารหรือผู้ฟัง และปฏิกิริยาตอบกลับจากผู้ฟัง ซึ่งการพูดครั้งนั้นจะประสบความสำเร็จตามที่ต้องการหรือไม่ ผู้พูดจะต้องประเมินและพิจารณาจากปฏิกิริยาตอบกลับของผู้ฟัง

# data[].attributes.attachment_link.title
องค์ประกอบของการพูด

# data[].attributes.attachment_link.description
เรียบเรียงโดย ผศ.ดร.ทชชยา วนนะบวรเดชน์

# data[].attributes.attachment_caption
มารยาทในการพูด

# data[].attributes.headline
มารยาทในการพูด

# data[].attributes.subject
มารยาทในการพูด